**Caminem com a família global!**

***Missatge del XXII Capítol general***

Institut dels Germans Maristes

Maristes de Champagnat, germans i germanes!

Us volem compartir la joiosa experiència del XXII Capítol general.

Durant el nostre Capítol a Rionegro, la Província Norandina ens oferí un afectuós acolliment a Colòmbia i ens brindà, amb gran generositat, diverses oportunitats per experimentar i apreciar la vida marista en aquesta part del món, com també la seva vibrant i rica cultura.

En aquest Capítol, el primer celebrat fora d’Europa, hem viscut la riquesa d’una comunitat molt diversa, tant per la seva composició com per la procedència geogràfica: germans i laics maristes, representants de tots els continents i de totes les províncies i districtes. Una profunda experiència de comunitat internacional que ens sentim cridats a continuar construint.

Al llarg de quaranta-quatre dies hem compartit les nostres esperances i somnis per al futur marista. Vàrem participar en un procés de discerniment planificat amb cura, fet d’escolta atenta i diàleg contemplatiu. Un procés respectuós i orientat a suscitar consensos, per acollir el que Déu vol que siguem i fem.

El nostre Capítol s’enriquí amb alguns moments molt especials:

* Juntament amb els religiosos de Colòmbia, ens vam trobar amb el Papa Francesc qui, un cop més, ens inspirà.
* Vam escoltar els joves, els quals ens expressaren la seva gratitud per la formació marista i ens animaren a implicar-nos encara més en les seves vides.
* En una experiència d’immersió a Medellín, vam visitar tot un seguit d’apostolats dedicats a acompanyar i ajudar persones que viuen en situació marginal.
* Ens vam solidaritzar amb els afectats per la violència i la devastació dels huracans i terratrèmols que s’esdevingueren durant aquells dies.
* Les paraules adreçades al Capítol pel G. Emili ens van ajudar a centrar-nos en les realitats actuals i emergents més punyents.
* Amb el nostre diàleg fratern hem compartit i discernit, reflexionat i pregat.
* Hem estat desafiats a abandonar les nostres inèrcies de sempre, com també les nostres comoditats i seguretats, per tal de poder respondre genuïnament a les noves necessitats.

A través de tot aquest seguit d’experiències viscudes, vam reconèixer cinc crides o desafiaments. Som convidats a llegir-les en actitud contemplativa, i a reflexionar com podem fer-les realitat en la nostra vida personal i en la vida de cada comunitat.

Transforma’ns, Jesús, i envia’ns **com a família carismàtica global, far d’esperança en aquest món turbulent,   
a ser el rostre i les mans de la teva tendra misericòrdia.   
Inspira la nostra creativitat per ser constructors de ponts,   
caminar amb els infants i joves marginats de la vida,   
i respondre amb audàcia a les necessitats emergents.**

1. **Família carismàtica global, far d’esperança en aquest món turbulent**

*Avui, Jesús, ens segueixes cridant   
a un nou parentiu (Mc 3, 20-21; 31-35),   
a escoltar la teva paraula i a posar-la en pràctica   
amb urgència i sense exclusions.*

Ens empenys a transitar des d’ara pels camins del futur:

* Construir llars de llum com a Maristes de Champagnat, tot implicant-nos apassionadament en la creació d’un estil de vida de família obert a tothom.
* Promoure i nodrir la vida marista en tota la seva diversitat, portant així a terme la nostra pregona esperança d’actuar com un *cos global[[1]](#footnote-1)*.
* Obrir-nos, amb senzillesa, per estar disponibles més enllà de les fronteres geogràfiques o provincials.
* Redescobrir, com a germans, la passió original que ens ha mogut a ser maristes.

1. **Ser el rostre i les mans de la teva tendra misericòrdia**

*La promesa del teu Esperit en les nostres vides (Lc 1,35)   
ens urgeix a ser profetes de misericòrdia i fraternitat.*

Des d’aquesta crida, percebem que ens convides a:

* Créixer en interioritat per poder descobrir-te com a Déu d’amor que es manifesta en el quotidià de les nostres vides.
* Conrear una espiritualitat del cor, que ens omple d’alegria i ens fa inclusius.
* Reviure en la nostra vida de cada dia l’esperit fundacional de La Valla.
* Viure la pròpia vida en plenitud per tal d’esdevenir els teus testimonis en un món fragmentat.

1. **Inspira la nostra creativitat per ser constructors de ponts**

*Com Maria a Canà (Jo 2,3)   
ens sentim interpel·lats per les necessitats   
del món que ens envolta.*

Inspirats per Maria, sentim que ens crides a:

* Conèixer en profunditat el nostre món en contínua transformació i afrontar els desafiaments actuals sense caure en la temptació de *respondre a preguntes que ningú no es fa* (Papa Francesc a Medellín, 9 de setembre de 2017).
* Ser memòria profètica de la dignitat i de la igualtat fonamental de tot el poble de Déu.
* Abandonar la cultura dels *egos* i promoure els *ecos* (ecologia, ecosistema, economia solidària...) que redueixen l’escàndol de la indiferència i de les desigualtats.
* Ser agents de canvi, constructors de ponts, missatgers de pau, compromesos en la transformació de la vida dels joves mitjançant una educació evangelitzadora.

1. **Per caminar amb els infants i joves marginats de la vida**

*Et cerquem Jesús, com Maria,   
en les caravanes de la vida  
 i en el brogit de les nostres ciutats (Lc 2, 41-49),   
en la multitud de desplaçats   
que cerquen un futur millor per als seus fills.*

És una crida urgent que ens fas a:

* Obrir els ulls del nostre cor i escoltar el clam dels infants i joves, especialment d’aquells sense veu ni sostre.
* Ser creatius i decidits en la resposta a les seves necessitats.
* Fugir d’apropaments paternalistes i empoderar els qui no tenen veu.
* Incrementar una presència significativa entre els infants i joves als marges del món.

**5. Respondre amb audàcia a les necessitats emergents**

*Jesús, vas passar per la vida fent el bé.  
Tanmateix les teves accions van ser mal interpretades  
per molts dels teus contemporanis,   
senzillament perquè eres galileu,   
fuster i fill de Maria (Mc 6,2-3).*

Avui també ens segueixes desafiant per tal que:

* Abandonem vells paradigmes i cerquem creativament models alternatius per fer visible l’amor del Pare en el món d’avui.
* Convertim els nostres cors i flexibilitzem les nostres estructures, sense por d’assumir riscos, per apropar-nos a les perifèries, en defensa dels més pobres i vulnerables.
* Ens comprometem fermament en la promoció i en la defensa dels drets dels infants.
* Desvetllem en nosaltres i al nostre voltant una consciència ecològica que ens comprometi en la cura de *la nostra casa comuna[[2]](#footnote-2)*.

Benvolgudes germanes i benvolguts germans: per a la vitalitat i la viabilitat de la missió i la vida maristes avui, som cridats a esdevenir una família global. La interdependència, més que no pas l’aïllament o la independència, ha de ser la nova *normalitat* per a nosaltres. Serem així testimonis d’unitat i d’esperança.

Sabem que no n’hi ha prou amb plans i estratègies. Som cridats a la conversió personal i col·lectiva per tal que tots els maristes esdevinguem deixebles autèntics, i les nostres comunitats siguin fars de llum i rostre marià de l’Església enmig del món.

La revisió de les Constitucions i de la nostra Regla de vida[[3]](#footnote-3) són una concreció de les crides del Capítol.

Tant se val l’edat, la nacionalitat o les capacitats: hem de sentir aquest *Missatge* com adreçat a cadascú de nosaltres. No hi haurà *un nou començament* sense la implicació personal, la fe i el compromís de cada marista.

Ben conscients que aquestes crides són agosarades i desafiants, confiem en Maria, la nostra Bona Mare, *que sempre ho ha fet tot entre nosaltres*. Ella ens seguirà acompanyant a tots els qui portem el seu nom, mentre pelegrinem tots plegats en el tercer centenari marista.

La nostra tasca és urgent, i el nostre objectiu ambiciós. Déu ens crida a ser Champagnat avui.

Caminem com a família global!

Amb afecte,

*Els participants en el XXII Capítol general  
Rionegro, 20 d’octubre de 2017*

**UN NOU LA VALLA:  
PRINCIPIS I SUGGERIMENTS**

*Un nou La Valla*, per a *un nou començament*. Els participants en el Capítol general hem experimentat junts *un nou La Valla*.

La Valla, la casa dels nostres orígens, ens recorda que Marcel·lí Champagnat, interpel·lat per les necessitats i les oportunitats del seu entorn, es posà a l’escolta de l’Esperit, per descobrir el que Déu li demanava en aquell moment històric.

De manera similar, els membres del Capítol vàrem fer un delicat exercici de discerniment, tractant de respondre dues preguntes fonamentals:

**Qui vol Déu que siguem en aquest món emergent?  
Què vol Déu que fem en aquest món emergent?**

Les respostes a aquestes dues preguntes estan recollides, essencialment, en ***les cinc crides*** que es presenten en el *Missatge* del Capítol.

Conscients alhora que aquestes crides tenen implicacions concretes en totes les dimensions de la nostra vida i missió, els capitulars decidírem desenvolupar-les i aplicar-les a cinc àrees: la nostra vocació de germans; la nostra missió; les relacions germans-laics, com a Maristes de Champagnat; el govern i l’ús dels béns.

Cadascun d’aquests apartats comença amb alguns **principis o creences** que, segons el parer dels capitulars, faran possible un nou començament entre nosaltres. Després, com a **suggeriments**, s’ofereixen alguns mitjans concrets per traduir aquests principis en accions.

**PER A UN NOU COMENÇAMENT…**

1. **…EN LA NOSTRA VOCACIÓ DE GERMANS**

**Per a un nou començament com a Germanets de Maria, místics i profetes d’un món nou, creiem que:**

* Hem d’aprofundir la nostra experiència de Déu en la trobada personal amb Ell i en la vida quotidiana, per tal d’esdevenir els seus testimonis apassionats, amb una vida plena i feliç.
* Som convidats a ser creadors de llars, tot generant relacions autèntiques que ens permetin construir ponts entre nosaltres i amb les persones amb les quals estem en contacte.
* Hem d’abraçar un estil de vida senzill, i experimentar la nostra vulnerabilitat com a lloc de fecunditat i llibertat.
* La nostra vocació implica una disponibilitat global en la nostra família mundial, compromesos en la transformació del món, al costat dels pobres, especialment dels infants i joves.
* Ser germans ens crida a ser signes d’humanitat plena, la qual cosa implica guarir les ferides de la nostra vida, promoure la dignitat de cada persona i tenir cura de *la nostra casa comuna*.

**Per això, suggerim que:**

* Les unitats administratives facin un programa per revifar l’espiritualitat i l’experiència de Déu, perquè siguin més unificadores i més apostòliques, a nivell personal i comunitari.
* Impulsem una profunda renovació de la nostra vida comunitària, compartint el millor de nosaltres, superant l’individualisme, creant relacions sanes, augmentant els temps i espais comuns... i obrint les portes a les persones del nostre entorn i a la interculturalitat, per construir una església de rostre marià.
* Totes les comunitats, províncies i l’Institut facin un discerniment sobre la seva senzillesa de vida i el seu apropament als pobres, que ens porti a actuacions concretes i a sortir de la nostra zona de confort.
* Ens comprometem personalment i comunitàriament a estar més presents entre els joves, acompanyant-los amb propostes vocacionals proactives i renovant els nostres plans d’acció vocacional.
* Reformem els nostres processos de formació inicial i permanent i oferim a nivell d’Institut o d’unitat administrativa nous itineraris per cuidar la nostra vocació de germans: acompanyament, atenció a la situació i etapa vital de cada germà.

1. **…EN LA NOSTRA MISSIÓ**

**Per a un nou començament, com a Maristes de Champagnat, compromesos en la missió evangelitzadora i educativa creiem:**

* En el cultiu de la interioritat, que dona sentit a la vida, i de la fraternitat com a signe profètic en un món turbulent.
* En la nostra missió evangelitzadora, que ens urgeix a respondre al clam d’infants i joves de forma nova i creativa per avui.
* En la nostra presència compromesa, preferencial i coherent entre els infants i joves a les perifèries geogràfiques i existencials.
* En la promoció, protecció i defensa dels drets dels infants i joves, i en el seu empoderament com a agents de transformació.
* En la urgència de canviar la nostra manera de viure, d’acord amb una *ecologia integral (Laudato si’,* cap. IV).

**Per això suggerim:**

* Promoure *la cultura de l’encontre (Evangelii Gaudium,* 220) a través de programes i experiències significatives de trobada amb Déu, amb un mateix i amb els altres, establint relacions senzilles, on tots som valorats i escoltats.
* Avaluar i ajustar la nostra missió d’evangelització en el context de les realitats emergents.
* Construir xarxes de missió marista a nivell de les unitats administratives, les regions i l’administració general, que afavoreixin la innovació i la renovació de la nostra educació i evangelització.
* Col·laborar amb altres religions o confessions cristianes, i també amb institucions eclesials i civils, per donar una resposta inclusiva i integrada als clams dels infants i joves d’avui.
* Identificar aquells qui són exclosos i desplaçats (immigrants, refugiats...), fer-nos presents enmig d’ells i optar decididament per defensar la seva dignitat i buscar la seva inclusió.
* Implementar de manera decidida i proactiva polítiques de protecció de la infància contra tot tipus d’abús, en coherència amb els acords internacionals que defensen els drets d’infants i joves.
* Desenvolupar iniciatives d’empoderament dels infants i joves en totes les realitats de missió.
* Crear una consciència ecològica integral en totes les nostres comunitats i les diferents àrees de missió i desenvolupar polítiques en tots els nivells de l’Institut que enforteixin el nostre compromís amb la cura de *la nostra casa comuna.*

1. **…COM A MARISTES DE CHAMPAGNAT**

**Per a un nou començament creiem que:**

* El futur del carisma estarà basat en una comunió de Maristes plenament compromesos.
* Com a família carismàtica hauríem de caminar units, tot respectant la diversitat del món marista.
* Tots els Maristes compartim la responsabilitat de la vida i missió maristes.
* Necessitem noves estructures i processos que reconeguin i donin suport als nostres diferents camins vocacionals com a Maristes.

**Per això, suggerim que:**

* Les unitats administratives discerneixin, donin suport i acompanyin formes concretes de promoure la comunió com a Maristes.
* Cada unitat administrativa tingui un pla per promoure les diferents maneres de viure la vida marista, amb estratègies adequades per a la formació, l’acompanyament i la vinculació, tenint en compte el document *Entorn de la mateixa taula,* i d’altres, com ara *Ser laic marista* i *Projecte de vida en fraternitat (Moviment Champagnat de la Família Marista)[[4]](#footnote-4).*
* En tots els nivells de govern es posi en marxa i/o s’enforteixin estructures on tots els Maristes comparteixin el lideratge i la responsabilitat en la vida i la missió.
* Es creïn itineraris que responguin a la realitat de cada país, i s’acompanyin les unitats administratives per tal que comparteixin entre si la varietat d’experiències que existeixen en el món marista.

1. **…EN EL NOSTRE ESTIL DE GOVERN**

**Per a un nou començament creiem en un estil de govern que:**

* Es compromet en una dinàmica de discerniment espiritual per tal d’estar constantment atents a les crides de Déu.
* Assumeix un lideratge profètic i servidor, que acompanya de manera propera la vida i missió maristes.
* Es dota d’estructures de govern que són transparents, senzilles, eficaces i flexibles.
* Dona resposta a les crides emergents d’infants i joves a les perifèries, i fomenta la cura de *la nostra casa comuna.*
* Suscita la inclusió i una més gran corresponsabilitat entre germans i laics.
* Promou i enforteix l’Institut com a família global, tot rebutjant estructures i actituds que no l’afavoreixen.

**Per això suggerim:**

* Fomentar la proximitat i l’acompanyament directe de les persones a tots els nivells.
* Continuar amb els processos de regionalització i promoure la col·laboració interregional, construint el cos global amb estructures àgils, senzilles i participatives.
* Afavorir temps de discerniment i ritmes de vida adequats per promoure diàlegs reflexius i generatius a tots els nivells.
* Identificar i formar líders, laics i germans, a tots els nivells, amb vista al creixement en la corresponsabilitat per a la vida i la missió maristes.
* Que el Superior general i el seu Consell tinguin la flexibilitat d’explorar on i com formar comunitat, i des d’on convé oferir alguns serveis d’animació per acompanyar de prop la vida i la missió maristes.

1. **…EN LA NOSTRA GESTIÓ I ÚS DELS BÉNS**

**Per a un nou començament creiem que:**

* Els nostres recursos han d’estar al servei de la vida i la missió de tot l’Institut.
* Hem d’assegurar tant la sostenibilitat de les nostres unitats administratives i de l’Institut, com els principis de transparència i rendició de comptes en tots els nivells.
* Cal reafirmar els principis que es troben en el *Pla de discerniment sobre l’ús evangèlic dels béns[[5]](#footnote-5).*
* Hem de ser una família global en comunió i solidaritat.
* Les persones són el nostre recurs més important.
* Necessitem abandonar models econòmics que duen a: la dependència i la poca capacitat per tenir en compte el potencial i els recursos locals, econòmics i humans; ser autoreferents i fer un ús fragmentat dels recursos; una falta de transparència, capacitació i professionalitat; les barreres que afebleixen la nostra vida i el creixement com a família global.

**Per això suggerim:**

* Desenvolupar un pla per a una compartició justa de recursos humans i financers en tots els nivells de l’Institut, que inclogui la recerca de noves fonts d’ingressos i la creació de serveis i fons per donar suport a la formació, la solidaritat i l’expansió de la missió.
* Elaborar un pla d’acció per assolir la sostenibilitat de la vida i la missió maristes en tots els nivells.
* Aplicar els principis que es troben al *Pla de discerniment sobre l’ús evangèlic dels béns*, promovent la senzillesa de vida en totes les etapes de formació, com també en l’administració general i en totes les nostres comunitats i obres.
* Desenvolupar polítiques administratives, financeres i de recursos humans basades en principis ètics, en tots els nivells, en forma de *Vademècum* o *Guia*.
* Assegurar formació en administració i finances en tots els nivells de l’Institut i insistir en la gestió eficaç dels recursos, que inclou: béns immobles i recursos financers; planificació; pressupostos i controls; auditories externes i internes; nomenament de personal professionalment preparat per dur a terme aquestes tasques.

1. Durant el Capítol general s’usà repetidament l’expressió *cos global* com a sinònim de *família global*. És a dir, que tots els Maristes de Champagnat pertanyem a un sol cos o a una sola família carismàtica, i que som cridats a actuar com a tal. [↑](#footnote-ref-1)
2. En tots els textos del XXII Capítol general, cada vegada que es parla de *la nostra casa comuna* es fa referència a *la germana nostra mare terra* (Sant Francesc), tal com ho fa el Papa Francesc en la seva *Carta Encíclica Laudato si’ sobre la cura de la casa comuna.*  [↑](#footnote-ref-2)
3. El XXII Capítol general encarregà al Consell general la redacció final del document que, al llarg de tot el procés de revisió de les Constitucions, hem anomenat *Regla de vida.* Tot i que aquest document tindrà un títol propi, aquí l’anomenarem *Regla de vida*, ja que aquest és el seu estil o gènere literari. [↑](#footnote-ref-3)
4. El document *Entorn de la mateixa taula – La vocació dels laics maristes de Champagnat* fou publicat el mes de juny de 2009. Dos documents més: *Ser laics maristes* i *Projecte de vida en fraternitat (Moviment Champagnat de la Família Marista)* foren presentats al Capítol general pel Secretariat de laics, després d’un procés d’elaboració molt participatiu. Considerem aquests textos com a *documents de referència* per a tots els Maristes de Champagnat. [↑](#footnote-ref-4)
5. Document elaborat pel G. Seán Sammon i el seu Consell l’any 2004, a petició del XX Capítol general. [↑](#footnote-ref-5)